Ηράκλειο, 6 Μαΐου 2025

**ΔΕΛΤΙΟ ΤΥΠΟΥ**

**Η Κρήτη φιλοξενεί Διεθνές Συνέδριο Νευροεπιστημών**

**του Ευρωπαϊκού Οργανισμού Μοριακής Βιολογίας (ΕΜΒΟ)**

Fodele Beach Hotel, 6-8 Μαΐου 2025

Tο **Διεθνές Συνέδριο Νευροεπιστημών** του Ευρωπαϊκού Οργανισμού Μοριακής Βιολογίας (ΕΜΒΟ), **με τίτλο «Κυτταρική Βιολογία του Νευρικού Συστήματος»,** διεξάγεται 5-8 Μαΐου 2025, στο ξενοδοχείο Fodele Beach, στην Κρήτη, **με την ενεργό συμμετοχή και συνδιοργάνωση του Ινστιτούτου Μοριακής Βιολογίας και Βιοτεχνολογίας του Ιδρύματος Τεχνολογίας και Έρευνας (ΙΤΕ)**.

Στόχος του συνέδριου είναι να παρουσιαστούν οι πρόσφατες επιστημονικές εξελίξεις στον τομέα της Μοριακής Νευροβιολογίας που σχετίζονται με την ανάπτυξη, τη λειτουργία και την υγεία του νευρικού συστήματος, και προάγουν την κατανόηση του εγκεφάλου και των ασθενειών του νευρικού συστήματος. Στο συνέδριο παρουσιάζονται εξαιρετικά ενδιαφέροντα και πρωτοποριακά επιστημονικά ευρήματα της σύγχρονης έρευνας αιχμής, με έμφαση στις καινοτόμες πειραματικές μεθόδους και αναδυόμενες προσεγγίσεις. Αναλύονται, επίσης, πρόσφατα ερευνητικά αποτελέσματα που αποκαλύπτουν νέα δεδομένα για τη λειτουργία των κυττάρων, προσφέροντας καινοτόμες ερμηνείες και προσεγγίσεις ως προς τους μηχανισμούς που εμπλέκονται στην εκδήλωση των ασθενειών του νευρικού συστήματος.

Σκοπός του συνεδρίου είναι και η ανάδειξη της Κρήτης ως ιδιαίτερου επιστημονικού οικοσυστήματος, που αναπτύσσει διαύλους συνεργασίας με κορυφαία Ερευνητικά και Ακαδημαϊκά Ιδρύματα του εξωτερικού. Η υψηλή απήχηση και ο διεπιστημονικός χαρακτήρας του συνεδρίου αποτελεί πόλο έλξης για τη συμμετοχή διεθνώς καταξιωμένων επιστημόνων από κορυφαία Πανεπιστήμια και Ερευνητικά κέντρα του εξωτερικού, γεγονός που αποτελεί ιδιαίτερη τιμή για το νησί μας.

Το συνέδριο συγχρηματοδοτείται από τον Ευρωπαϊκό Οργανισμό Μοριακής Βιολογίας (European Organization of Molecular Biology – EMBO, Γερμανία) και φιλοξενεί 21 διακεκριμένους προσκεκλημένους ομιλητές από διεθνώς αναγνωρισμένα Ακαδημαϊκά και Ερευνητικά Ιδρύματα του εξωτερικού, όπως Columbia (ΗΠΑ), Cambridge (Ηνωμένο Βασίλειο), New York University (ΗΠΑ), Max-Planck Institute (Γερμανία), Institute Pasteur (Γαλλία), Leibniz-Forschungsinstitut für Molekulare Pharmakologie (Γερμανία), German Center for Neurodegenerative Diseases (Γερμανία), Fred Hutchinson Cancer Center (ΗΠΑ), European Molecular Biology Laboratory (Γερμανία), Veneto Institute of Molecular Medicine (Ιταλία), University of Pennsylvania (HΠA), University of Queensland (Αυστραλία), University of Utrecht (Ολλανδία), University of Bonn (Γερμανία), University of Bergen (Νορβηγία), Monash University (Αυστραλία), Institute of Science and Technology (Αυστρία), Max Delbrück Center (Γερμανία), κ.ά. Παράλληλα, συμμετέχουν διεθνώς αναγνωρισμένοι επιστήμονες, καθώς και νέοι ερευνητές από όλον τον κόσμο, που δραστηριοποιούνται στο ευρύ πεδίο των Νευροεπιστημών.

Το συνέδριο συνδιοργανώνεται από τον Δρ. Νεκτάριο Ταβερναράκη, Καθηγητή της Ιατρικής Σχολής του Πανεπιστημίου Κρήτης, και Διευθυντή Ερευνών του Ινστιτούτου Μοριακής Βιολογίας και Βιοτεχνολογίας του ΙΤΕ, την καθ. Claudia Bagni (University of Lausanne, Switzerland), τον καθ. Massimo Hilliard (Queensland Brain Institute, Australia) και την καθ. Gaia Tavosanis (RWTH Aachen University, Germany).

Περισσότερες πληροφορίες: <https://meetings.embo.org/event/25-cell-bio-comm>